text: Escola Les Vinyes: d'abril 2016
  Per Sant Jordi... "drapet"!
  Per Sant Jordi volia que els alumnes de 4t fessin alguna manualitat amb un material nou. Per Nadal ja havíem treballat amb llana i volia seguir amb aquesta idea; treballar amb un material quotidià, artesanal, atemporal... Em vaig capbussar a internet a la cerca i captura d'alguna manualitat que fos senzilla, a més de que complís amb les premisses anteriors. Vaig topar-me amb el "drapet" (trapillo, en castellà). De petita havia après a fer ganxet, com moltes de nosaltres!, però feia segles que no tocava una agulla de ganxet.
  Amb una bona dosi d'il·lusió vaig anar cap a un d'aquests basars on hi ha de tot, a buscar un cabdell de drapet i una mega agulla de ganxet. Un cop a casa em va sorprendre com els meus dits recordaven fer el punt de cadeneta amb tanta facilitat. Amb cosa de pocs minuts ja tenia una cadeneta d'uns 30-40 cm aproximadament. La resta va venir sola: enrotllar-la sobre si mateixa, quatre puntades amb fil perquè mantingués la forma i una mica de cola calenta per unir-la a un pal. Ja tenia una rosa ben formosa per Sant Jordi!!
  L'escull següent era com es prendrien els nens i nenes de 4t això de fer ganxet. Ho acceptarien de bon grat? Aprendrien a fer la cadeneta? Els faria il·lusió la manualitat que els proposava?
  Com que qui no risca no rasca, vaig tornar al basar a comprar sis agulles de ganxet (del número 12!) i un parell de cabdells de drapet, un de roig i l'altre verd (per a fer la tija).
  A classe vaig introduir el material amb un joc de descoberta amb els ulls tancats, a partir del sentit del tacte. Això ja els va predisposar a passar-s'ho bé. Quan van veure la rosa que els portava de mostra tot eren "oohh!".
  L'Aina T em va dir que ella sabia fer mitja, la Júlia i la Lídia també ho havien provat, l'Aina V, la Carla i l'Alex n'havien vist fer-ne a l'àvia, al Xavier li sonava alguna cosa, el Ferran C n'havia sentit a parlar igual que el Santi, l'Arnau amb va advertir que ell no n'aprendria, el Ferran F em va mirar amb escepticisme i l'Èrika ja tenia ganes de provar-ho.
  Vam començar amb un grup reduït de sis. Va ser sorprenent amb la rapidesa que van aprendre a fer el punt, i tan divertit com ho van trobar!! El tacte del drapet és molt agradable, suau i elàstic i això també els va sorprendre. Els va agradar tant, que un cop havien fet la trena per a fer la rosa, s'havien quedat amb les ganes de seguir, així que em van demanar de fer-ne una altra! Un cop van acabar el primer grup, ens hi vam posar amb el segon, els primers ja donaven consells als seus companys, de manera que encara els va ser més fàcil.
  El Santi ens va sorprendre a tots amb la rapidesa que teixia, l'Arnau es va quedar parat de veure que li sortia a la primera, l'Aina T ho feia de primera i això que és esquerrana i jo li havia donat l'agulla a l'altre mà, la Júlia ho va tenir clar només mirant els companys, l'Alex deia que se sentia com una iaia, el Ferran C va tenir clar que amb una no en tindria prou, la Carla va fer un punt apretadet, l'Aina V anava a poc a poc sense perdre passada, la Lídia de seguida va aprendre a refer el punt si se li escapava de l'agulla, el Ferran F em va demanar drapet de color negre que li agrada més, l'Èrika espurnejava alegria i el Xavier va anar a comprar un ganxet i un cabdell aquella mateixa tarda.
  Hem après a perdre la por a la novetat, a trencar estereotips, hem agilitzat una mica la motricitat fina, hem col·laborat els uns amb els altres, ens hem sorprès de les nostres pròpies habilitats, i la dels companys, ens hem sentit satisfets de la nostra producció...
  Estem tots molt contents amb les nostres roses! Per acabar, una llaçada amb la senyera i una mica de paper de cel·lofana. Estem impacient per a regalar-la a la nostra mare, àvia, germana... el dia de Sant Jordi!!
  Etiquetes: 4t, cicle mitjà, curs 15-16, escola les vinyes, plàstica, sant cugat sesgarrigues
  Estades a La Noguera -FI-
  Ja a casa, un cop arribats, després d'un trajecte amb autocar molt relaxat... Comencem a mirar enrere... Els Arcs de Sant Martí, els Conills, els Flocs de Neu i els mestres que hem tingut la sort d'acompanyar-los ja comencem a processar i emmagatzemar els records d'aquests dies.
  Les colònies i, com aquest cas, les estades als Camps d'Aprenentatge són situacions escolars que fàcilment es poden comparar amb l'alegria i la felicitat. Aquest any, per l'etapa d'Educació Infantil, ha estat una gran experiència vital, com no podia ser d'altra manera. Hem fet descobertes, hem compartit, hem viscut el paisatge, ens hem superat, hem crescut, hem rigut, hem treballat i, sobretot, hem gaudit molt de cada moment.
  I, recuperant la primera entrada, aquí us deixem la millor mostra d'això que us acabem d'explicar... Tota la colla amb aquella cara de final de colònies... Quin goig que feu! Ara toca esperar les properes!
  Etiquetes: 1r EI P3, 2n EI P4, 3r EI P5, Camp d'Aprenenetatge, colònies, curs 15-16, educació infantil, escola les vinyes, medi, sant cugat sesgarrigues
  Segon dia d'estades a La Noguera
  Hem passat una bona nit i ens hem llevat ben puntuals. Hem carregat piles amb un bon esmorzar i ens hem posat a punt perquè a les deu, els mestres del camp d'aprenentatge ens esperaven per començar el dia. Mireu que guapos que estàvem!
  Un grup ha marxat amb l'Esther cap a la zona d'excavacions per conèixer el Pic i la Puc. Els companys que ahir van fer aquesta mateixa activitat ja ens n'havien fet cinc cèntims, però no hi ha res millor que viure-ho en primera persona.
  L'altre grup ha descobert la natura amb el mestres Toni i Sónia, gaudint d'unes vistes i temps privilegiats.
  Al migdia hem anat a l'alberg a dinar. Després de dinar, hem tingut temps lliure, uns l'han aprofitat per jugar a la plaça i TOOOTS els Arcs de Sant Martí han fet una bona i profitosa migdiada. A la tarda, ens ha tocat tornar a la zona d'excavacions... Ufff... Amunt s'ha dit! L'esforç ha valgut molt la pena, ja que ens hem convertit en uns autèntics arqueòlegs, amb casc i tot! Hem treballat de valent en una zona d'excavació, on hem fet tot tipus de troballes pre-històriques: peces de sílex, de ceràmica, ossos d'animals, petxines, art rupestre... Una experiència molt gratificant.
  Ara tenim una estona per descansar, ens prepararem per anar a sopar i, si encara ens queda energia, farem alguna activitat de nit ben tranquil·la i relaxada... Confiem que tindrem una nit plàcida... Que demà encara tenim feina... Fer motxilles i regalar-nos les orelles amb els sons d'uns instruments trets del període que hem conegut aquests dies.
  Estant essent unes colònies ben viscudes, hem après moltes coses i ens ha fet uns dies immillorables... Pensant-ho bé,... Ens quedem uns dies més! NOOOO... No patiu, que demà ja ens tornareu a tenir a Sant Cugat, que, poc o molt, també us enyorem.
  És que... Amb aquestes vistes, qualsevol no es quedaria uns quants dies més!
  Estades a La Noguera
  Després d'un dia intens... Us fem saber que a hores d'ara tots els nens i nenes d'Educació Infantil ja estem fent nones! I els mestres us podem fer cinc cèntims de com ha anat el dia...
  Hem tingut un trajecte amb autocar molt tranquil i hem arribat a Sant Llorenç de Montgai on ens ha rebut un sol esplèndid i un paisatge idíl·lic. Després de dinar, hem anat a endreçar una mica les habitacions i a les tres ens esperaven els mestres del camp per començar a treballar de valent. Abans però, ens hem fet una fotografia de grup que val la pena de veure, perquè fem cara d'inici de colònies... Així la podreu comparar amb la foto de l´últim dia... Hehehe...
  Ens hem dividit en dos grups, uns hem fet una activitat de descoberta de la natura a través dels sentits, tot passejant per la vora del riu Segre.
  Els altres hem anat a descobrir on viuen el Pic i la Puc, uns titelles de la Pre-història, a la muntanya. Hem après com vestien, com caçaven, com feien foc... I hem fet pintures rupestres com ells!
  Després de berenar, hem tingut una estona de temps lliure per jugar i córrer, també hem fet uns jocs de psico ben divertits. A l'hora de sopar teníem molta gana i ens ho hem acabat tot. Aquestes cuineres ens fan un menjar molt bo!
  Per acabar el dia, ens hem posat a punt les llanternes, perquè unes monitores ens han dit que les havíem d'ajudar a trobar el Mamut Mut. I l'hem trobat! Ja us eplicarem on...
  I cap a dormir s'ha dit, que demà ens toca treballar, descobrir i aprendre moltes més coses.
  Booooonaaaa niiiiit!
  Etiquetes: 1r EI P3, 2n EI P4, 3r EI P5, Camp d'Aprenenetatge, colònies, curs 15-16, educació infantil, escola les vinyes, sant cugat sesgarrigues
  DIARI DE LES ESTADES AL CAMP DE PAU CASALS Capítol II
  Després d'una nit plàcida, ens hem llevat amb energia per començar el dia amb un bon esmorzar. Teníem un dia potent, atapeït de música, vivències noves i descobertes ben especials…
  Hem tingut un matí ple de tallers que ens han fet sentir petits grans músics! Quina il·lusió ens ha fet treballar en un estudi de gravació autèntic! Som uns cantants professionals, si més no, ens ho ha semblat… ;-)
  Amb una gana de llops, hem anat puntualment a dinar i, com que ahir vam assolir l'objectiu del joc de nit, avui postres especials: gelat! Per molts de nosaltres ha estat el primer de la temporada… S'ha obert la veda!
  Aquesta tarda ha estat mogudeta, com no podia ser menys! Ens hem dividit en dos grups per fer una gimcana súperxula! Els GPS ens han servit per trobar les localitzacions d'un conte sobre un violoncel que… Bé, ja us ho explicarem! Aquesta història finalment ens ha portat a gaudir d'un concert de violoncel envoltat de màgia, érem tan a prop del músic, que sentíem la vibració de les cordes a la pell… Tot un privilegi!
  Un cop acabades les activitats lectives, avui hem berenat als entorns propers de l'alberg, per després poder gaudir d'una estona de jocs al bosquet del recinte. Al vespre, ens posarem ben guapos per sopar i gaudir de la nit de discoteca. Música, rialles, balls, coreografies, ritmes, cançons… Quina millor manera de finalitzar el segon dia, oi? L'exprimirem al màxim, que això s'acaba… Que demà ja tornem! Ho sabeu, oi?
  Etiquetes: 1r, 2n, Camp d'Aprenenetatge, cicle inicial, colònies, curs 15-16, escola les vinyes, música, sant cugat sesgarrigues
  The Early years students have been busy singing, dancing and learning during these last weeks in the English class. Therefore I would like to add some more links for the parents to join in and sing with the children.
  Els alumnes de Cicle Infantil han estat molt ocupats cantant, ballant i aprenent aquestes últimes setmanes; així doncs, voldria afegir aquí alguns links per als pares, per cantar amb la canalla.
  Let's Go to the zoo P5.
  Nothing better than going zoo to know your animals.
  Have some fun with HIckory Dickory Dock and the big Elephant. Children Love it. P3 - P4 - P5
  Don't fall off the bed with the 5 monkeys
  Do the Hokey Pokey with the little ones P3
  Walk through the jungle, skate, swim... with "els conills" class.
  Etiquetes: 1r EI P3, 2n EI P4, 3r EI P5, anglès, curs 15-16
  DIARI DE LES ESTADES AL CAMP DE PAU CASALS Capítol I
  Avui ben puntuals hem marxat cap al Camp d'Aprenentatge de Pau Casals. Hem arribat a l'alberg per descarregar les motxilles i cap a treballar s'ha dit!
  Al matí, hem anat cap al Vendrell. Allà hem visitat la casa on va néixer Pau Casals. Ha estat una descoberta interessant, ens ha agradat veure com era l'època en la que ell va viure quan era petit. Després hem anat a veure i escoltar l'orgue de l'escola de música municipal del municipi i encara hem tingut temps de fer una visita a l'església del Vendrell. UN MATÍ MOLT BEN APROFITAT!
  A la tarda hem pogut passejar per la vila de Pau Casals a Sant Salvador. On hem pogut descobrir la figura d'en Pau Casals com a músic i com a gran home que va saber divulgar el missatge per treballar junts per aconseguir la pau al món. Després d'un dia ple de descobertes, ens hem ben merescut un bon berenar a la platja i hem passat una tarda vespre fantàstica jugant a la sorra i gaudint del bon temps d'abril.
  Ara estem a punt d'assaborir un bon sopar, ja en sentim l'olor... Mmmm... Amb el primer dia passat, tenim una gaannaaa! Així agafarem forces per poder fer el tant esperat joc de nit. Quins nervis... Seguirem informant! (Però no de tot, sinó quan arribem no us podrem explicar res, que ja ho sabreu tot... Hehehehe...) De moment, estem tots rebé!
  Els alumnes de cicle inicial vam fer un taller de FRUTILAND, relacionat amb els bona hàbits saludables. Primer de tot ens vam reunir per grups i vam llegir una carta enviada pels experts de la salut. Vam fer 4 grups i entre tots vam haver de triar una frase màgica de la bona sort i la bona salut.
  El divendres al matí van arribar dos aventurers, en Maduixa Jones i Jack Espàrrec. Ens van fer passar una gran aventura, en la qual havíem de trobar les tres parts del medalló. Per això vam haver de passar una sèrie de proves relacionades amb els bons hàbits i saludables.
  Ens ho vam passar d'allò més bé i vam aprendre moltes coses i sobretot a alimentar-nos bé, per tal de créixer sans i forts.
  Etiquetes: 1r, 2n, cicle inicial, curs 15-16, escola les vinyes, hàbits, sant cugat sesgarrigues
  Els alumnes de cicle inicial, dimecres 28 de Març vam anar a fer recollida de deixalles. Ens vam ajuntar en grups barrejant companys de primer i segon. Vam sortir de l'escola per recollir deixalles des de l'escola fins el camí del pont. A l'arribar a l'entrada del camí del pont vam fer una aturada on hi ha col·locat un cartell, que ens il·lustra el temps que triga la brossa que llancem al terra en descompondre's. La veritat és que ens vam sorprendre molt del temps que poden trigar alguns residus en desaparèixer, sense comptar el mal que fem a la natura. Un cop vam arribar a l'aula ens vam reunir per seleccionar les deixalles i llançar-les al seu contenidor.
  Al finalitzar l'activitat vam observar què havíem recollit molta brossa.
  Etiquetes: 1r, 2n, cicle inicial, curs 15-16, educació ambiental, escola les vinyes, hàbits, medi, sant cugat sesgarrigues
  PETITS BIÒLEGS
  Avui hem estat de sort! Els Arcs de Sant Martí de P3 estem fent el projecte de treball de les FLORS. La Teresa, la mestra de 4t, ens ha dit que tenien una flor de bròquil oberta a la lupa binocular del laboratori i ens ha convidat a veure-la. I, dit i fet, aquesta tarda hem anat a treballar una estoneta a la classe de 4t i hem pogut observar, enormes!, els estamps, el pistil i els òvuls que hi ha dins l'ovari de la flor.
  Ens han explicat que la flor l'han collit de l'hort de Cicle Mitjà i que, la Teresa, amb molta cura l'ha partit amb un bisturí. Ens ha agradat molt anar a 4t i poder treballar per primer cop amb una lupa binocular. Una primera experiència plena de curiositat! El món és ple de secrets que els nostres ulls poden espiar gràcies a les lupes...
  Companys de 4t i Teresa, MOLTES GRÀCIES per acollir-nos a la vostra aula!
  Mireu quins petits grans biòlegs estem fets! ;-)
  Etiquetes: 1r EI P3, 4t, cicle mitjà, curs 15-16, educació infantil, escola les vinyes, medi, proejecte, sant cugat sesgarrigues
  UNA GRAN COREOGRAFIA AMB ACROSPORT
  El passat dimecres 16 de març els alumnes de 3r de Primària ens van deixar meravellats amb una actuació d'acrosport.
  La gimnàstica acrobàtica o acrosport és un esport acrobàtic - coreogràfic que integra tres elements fonamentals: formació de figures o piràmides corporals, acrobàcies i elements de força, i flexibilitat.
  Durant el segon trimestre van estar treballant el bloc d'expressió corporal, dins l'àrea d'Educació Física. Ells mateixos van escollir la música i les figures que volien realitzar.
  L'acrosport és una proposta educativa inclusiva i integradora, ja que fomenta la cooperació del grup on tots tenen un paper fonamental per aconseguir l'objectiu final. Així mateix, millora les relacions socials del grup, ja que per a la representació de les figures amb música s'estableix una relació dialèctica entre els alumnes millorant l'autoestima i aportant-los valors com el respecte, l'ajuda, el sacrifici i el treball en equip.
  A més a més, l'acrosport ajuda a valorar i aprendre de les possibilitats del propi cos. Els alumnes milloren capacitats físiques com la força, la flexibilitat, la coordinació, l'equilibri i l'agilitat. També és un magnífic vehicle per desenvolupar la seva creativitat i els hàbits d'higiene personal, a través de muntatges escènics de gimnàstica col·lectiva.
  Aquí teniu una mostra d'aquests "petits" grans artistes.
  Etiquetes: 3r, cicle mitjà, curs 15-16, educació física, escola les vinyes, sant cugat sesgarrigues
  Xerrada a Cicle Superior sobre les Xarxes Socials
  Ahir a la tarda, la Patricia, treballadora de la Diputació de Barcelona ens va explicar les virtuts i els riscos de les xarxes socials més utilitzades.
  És evident que les noves tecnologies són presents al nostre dia a dia, i és imprescindible, que els nostres alumnes coneguin els pros i contres de les mateixes. Cal que coneguin com utilitzar-les i que, com bé deia la Patricia, tot queda registrat. Penjar una simple foto, utilitzar el geolocalitzador o escriure quelcom inapropiat a les diferents xarxes socials suposa un risc que no sempre en som conscients.
  Ens va explicar casos reals de nois i noies que han estat víctimes de la seva inexperiència en l'ús d'aquests mitjans.